b'\n_START_ARTICLE_\nPachinko\n_START_PARAGRAPH_\nPachinko este un joc mecanic interactiv originar din Japonia, activat cu bile de metal. Ini\xc8\x9bial erau aparate pur mecanice, dar acum sunt o combina\xc8\x9bie \xc3\xaentre un flipper \xc8\x99i jocurile computerizate._NEWLINE_Se joac\xc4\x83 \xc3\xaen saloane zgomotoase, luminate cu neoane multicolore. Deoarece \xc3\xaen Japonia cazinourile sunt interzise, jocul pachinko este foarte iubit: \xc3\xaen 2009 s-a jucat de 21,1 triliarde de yeni (cca. 247 de miliarde de dolari), deoarece d\xc4\x83 posibilitatea de a c\xc4\x83\xc8\x99tiga premii (care apoi deseori sunt schimbate \xc3\xaen bani, cu toate c\xc4\x83 acest lucru, strict vorbind, este interzis). \xc3\x8en apropierea saloanelor este deseori un ghi\xc8\x99eu unde juc\xc4\x83torii schimb\xc4\x83 premiile c\xc3\xa2\xc8\x99tigate la salon \xc3\xaen bani._NEWLINE_Majoritatea saloanelor pachinko din Japonia este controlat\xc4\x83 de coreeni care locuiesc de genera\xc8\x9bii \xc3\xaen Japonia, a\xc8\x99a-numi\xc8\x9bii \xe2\x80\x9ezainichi\xe2\x80\x9d. O parte a veniturilor acestor saloane pachinko este trimis\xc4\x83 ilegal \xc3\xaen Coreea de Nord, fiind o surs\xc4\x83 important\xc4\x83 de valut\xc4\x83 pentru acea \xc8\x9bar\xc4\x83._NEWLINE_Num\xc4\x83rul exact al saloanelor nu este clar: \xc3\xaen 2011, \xc3\xaen Japonia existau undeva \xc3\xaentre 11.000 \xc8\x99i 15.000 de saloane pachinko._NEWLINE_Ca joc comercial, primele automate au fost, se pare, instalate la Nagoya \xc3\xaen 1948.\n_START_SECTION_\nMetoda\n_START_PARAGRAPH_\nJuc\xc4\x83torul cump\xc4\x83r\xc4\x83 ini\xc8\x9bial un num\xc4\x83r de bile (\xc3\xaen 2011 \xc3\xaen Japonia, 250 de bile costa 1000 de yeni). Bilele sunt apoi introduse \xc3\xaentr-o \xe2\x80\x9etav\xc4\x83\xe2\x80\x9d de unde sunt propulsate cu ajutorul unui regulator de vitez\xc4\x83 activat manual. C\xc3\xa2nd bila intr\xc4\x83 \xc3\xaentr-o gaur\xc4\x83 c\xc3\xa2\xc8\x99tig\xc4\x83toare, un num\xc4\x83r de bile adi\xc8\x9bionale vor c\xc4\x83dea \xc3\xaen "tav\xc4\x83". Scopul jocului este de a c\xc3\xa2\xc8\x99tiga c\xc3\xa2t mai multe bile. Automatele mai noi au \xc8\x99i numere, juc\xc4\x83torul ob\xc8\x9bin\xc3\xa2nd premii de bile dac\xc4\x83 nimere\xc8\x99te trei numere identice.'